William McMichael Shepherd

**William McMichael „Bill“ Shepherd** (* 26. Juli 1949 in Oak Ridge, Tennessee, USA) is en ehmalger US-amerikaansch Astronaut. 

Shepherd hett 1971 de United States Naval Academy mit Bachelor in Luft- un Ruumfohrttechnik afslooten. Ansluutend hett he en militärische Loopbahn bi de Navy Seals inslahn. 1978 kreeg he en Master in dat Fack Maschinenbau un en Afsluss in Meerestechnik vun dat MIT. 

## Astronautentätigkeit
Shepherd wurr 1984 mit de 10. Grupp vun de NASA as Astronaut ausgewählt. All 1986 wies sück de NASA sien Utbillen bi de Navy Seals as unverwacht goot to gebruuken, as he bi de Bergungsmissionen vun de explodeert Challenger-Ruumfähre insett wurr. 

Mit de Ruumfähre Atlantis is Shepherd as Missionsspezialist an' 2. Dezember 1988 to de Mission STS-27 start. Kommandant vun dat Ünnernehmen weer Robert Lee Gibson un de Pilot Guy Spence Gardner. De beid anner Missionsspezialisten weern Richard Michael Mullane un Jerry Lynn Ross. Hööftteel vun disse Mission weer dat Utsetten vun den militärischen Upklärungssatelliten Lacrosse 1.

An’ 6. Oktober 1990 is he mit de Ruumfähre Discovery to de Mission STS-41 in’t All flagen. Kommandant bi dissen Insatz weer Richard Noel Richards, de as Shepherd ok, sien tweeten Ruumfloog maken dee. De anner Crew-Liddmaaten, Pilot Robert Donald Cabana un de Missionsspezialisten Bruce Edward Melnick un Thomas Dale Akers, weern to’n eersten Mal dorbi. Wiels disse Mission wurr de bitlang swoorste Brukklast, de Ruumsonde Ulysses, utsett. Ulysses is en Gemeenschapsprojekt vun de NASA un de ESA to de Erforschung vun de Sünn.

Mit de Ruumfähre Columbia hett Shepherd an’ 22. Oktober 1992 sien darte Mission (STS-52) antreeden. Dat Kommando harr James Donald Wetherbee un de Pilot weer Michael Allen Baker. Charles Lacy Veach un Tamara Elizabeth Jernigan weern de beid Missionsspezialisten. Shepherd weer de erfohrenste Astronaut, de Bruuklastspezialist Steven Glenwood MacLean ut Kanada weer to’n eersten Mal in’ Insatz. Wichtigst Teel vun disse Mission weer dat Utsetten vun den italieensch-amerikaanschen Geodäsie-Satelliten LAGEOS 2. De tweete Hööftbruuklast vun de Mission STS-52 weer de Forschungsplattform USMP-1 (United States Microgravity Payload), de bi dissen Floog eerstmas insett un för materialwetenschaplich Versöök bruukt wurr. 

1993 gung Shepherd för knapp dree Jahre in dat NASA-Hööftquartier as technisch Berader för de Internatschonale Ruumstatschoon (ISS). An’ 31. Oktober 2000 is he mit Sojus TM-31 as Kommandant vun de [ISS-Expedition 1|eerst Langtietbesatten]] tosommen mit de russisch Kosmonauten Gidsenko un Krikaljow to de ISS flagen. Hör Hööftupgaav weer dat, de wichtigste Systeme vun de Ruumstatschoon in Gang to bringen. Buterdem wurrn nee Apparaturen inbaut, Fehler utgleeken un ok eerste wetenschaplich Arbeiten utführt. Nah över 140 Daag up de ISS kehr he sluutend an’ 21. März 2001 mit de Ruumfähre Discovery (STS-102) to de Eer torüch. 

## Nah de NASA
Shepherd hett in’ Sömmer 2002 de US-Ruumfohrtbehörde verlaaten un wurr in dat Johr dorup mit de Congressional Space Medal of Honor uttekent. He is mit de Texanerin Beth Stringham verheiraadt, de bi de NASA as Physiotherapeutin arbeit hett.

## Weblenken

* NASA: Biografie (engelsch)
* spacefacts.de:  Körtbiografie
* Francis French: Beyond Where The Sky Meets The Dawn, Bericht över Bill Shepherd sien Upenholt up de ISS (engelsch)